
Az államtudományi képzés és a közigazgatás összhangja a célok és tapasztalatok tükrében

A tudományos munka tárgya az államtudományi osztatlan mesterképzés volt. A
kutatás célja annak vizsgálata volt, hogy az államtudományi képzés során
megszerzett elméleti és gyakorlati ismeretek milyen mértékben járulnak hozzá a
későbbi közigazgatási karrierhez, különös tekintettel a vezetői szerepekre. A
dolgozat elején külön fejezetben foglalkoztam az államtudomány fogalmának
meghatározásával. Megvizsgáltam a tudományág kapcsolatát más
tudományágakkal.
A kutatás további részében górcső alá vettem a képzés célját és a kimeneti és képzési
követelményeket. Ezen felül foglalkoztam a képzés szakmai jellemzőivel és
tantervével is, külön figyelmet szentelve az oktatott tantárgyakra és
csoportosításukra.
A kutatás gyakorlati részében kérdőívek és interjúk segítségével gyűjtöttem adatokat
az államtudományi végzettségűek tapasztalatairól, karrierútjáról, különös tekintettel
arra, hogy a képzés során megszerzett tudás hogyan segítette őket a
közigazgatásban, különösen vezetői pozíciók betöltésében.
Kutatásomhoz végül két hipotézist fogalmaztam meg:Az államtudományi képzés a
végzett hallgatók tapasztalatai alapján összhangban van a közigazgatás
követelményeivel. Illetve, hogy az államtudományi képzés felkészít a közigazgatási
vezetői karrierre.
A kutatás eredményei alapján több mindent is ki lehet jelenteni a képzéssel
kapcsolatban. Az államtudományi képzés alapvetően eléri célját. A meghatározott
szakmai kompetenciákra épül a tantervi háló és sikerül az öt év alatt az ismereteket
is megfelelően átadni. A képzés valóban összhangban van a közigazgatással. Az itt
oktatott ismeretek, képességek, attitűdök szükségesek a későbbi közigazgatási
munkavégzés során.
A képzés egyik fő célja a közigazgatási vezetőképzés. Azonban a képzés önmagában
nem készít fel a vezetői karrierre. A kutatás során a képzés több hiányosságát és
fejlesztendő területeit is sikerült realizálni.
Kiderült, hogy a gyakorlati oktatásra nagyobb hangsúlyt kell fektetni. A tantárgyak
súlyozását is érdemes lenne átgondolni a jövőben, hogy jobban kapcsolódjon a
kormányrendeletben megszabottakhoz és a közigazgatáshoz is.



